**Din constelaţii**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Suntem la fel, nimic nu s-a schimbat,

Tot mâini de vânt, cuvinte de lumină,

Dar gândurile azi se mai abat

La poarta nopţilor cu lună plină.

Se văd în noi mocnind păreri de rău

Şi-ngenunchem rugându-ne în beznă,

Ne-am fost adesea singuri un călău

Cu lanţul răsucit pe după gleznă.

Din constelaţii auzim venind

La întrupare suflete celeste

Şi lacrimile le-adunam zâmbind

Visând o lume care nu mai este...

Suntem la fel şi totuşi ne-am schimbat,

Cu ochii goi, cu mâinile de ceară,

Ne întrebăm: de ce ne-am întrupat

Dac-am ştiut că viaţa o să doară?

Din volumul de versuri " Sub semnul crucii"